CELEX: 32020R2158
Language: sk
Date: 2020-12-14 00:00:00
Title: Vykonávacie nariadenie Komisie (EU) 2020/2158 zo 14. decembra 2020, ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení „Chabichou du Poitou“ (CHOP)

21.12.2020   
               
               
                  SK
               
               
                  Úradný vestník Európskej únie
               
               
                  L 431/32
               
            
         VYKONÁVACIE NARIADENIE KOMISIE (EU) 2020/2158
         zo 14. decembra 2020,
         ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení „Chabichou du Poitou“ (CHOP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:
         
                     (1)
                  
                  
                     V súlade s článkom 53 ods. 1 prvým pododsekom nariadenia (EÚ) č. 1151/2012 Komisia preskúmala žiadosť Francúzska o schválenie zmeny špecifikácie chráneného označenia pôvodu „Chabichou du Poitou“ zapísaného do registra na základe nariadenia Komisie (ES) č. 1107/96 (2) zmeneného vykonávacím nariadením Komisie (EÚ) č. 159/2009 (3).
                  
               
                     (2)
                  
                  
                     Listom zo 4. decembra 2018 francúzske orgány oznámili Komisii, že na základe článku 15 ods. 4 nariadenia (EÚ) č. 1151/2012 poskytli hospodárskym subjektom, ktoré sídlia na území Francúzska a spĺňajú podmienky uvedeného článku, dvoj- až päťročné prechodné obdobia v zmysle výnosu zo 7. novembra 2018 o zmene špecifikácie chráneného označenia pôvodu „Chabichou du Poitou“, ktorý bol uverejnený 14. novembra 2018 v Úradnom vestníku Francúzskej republiky (4). Listom z 28. januára 2020 oznámili francúzske orgány znenie nového výnosu z 24. decembra 2019, ktorý bol uverejnený 10. januára 2020 v Úradnom vestníku Francúzskej republiky (5) a ktorým sa mení výnos zo 7. novembra 2018, ako aj mená prevádzkovateľov využívajúcich toto prechodné obdobie. Zoznam hospodárskych subjektov je pripojený k špecifikácii. Počas vnútroštátneho námietkového konania totiž tieto hospodárske subjekty, ktoré uvádzali produkt „Chabichou du Poitou“ na trh v súlade s právnymi predpismi nepretržite najmenej päť rokov pred podaním žiadosti, vzniesli námietky. Dva hospodárske subjekty vzniesli námietku proti tomuto ustanoveniu bodu „Spôsob výroby“: „Odkvapkávanie srvátky je zakázané“. Dva hospodárske subjekty vzniesli námietku proti tomuto ustanoveniu bodu „Opis výrobku“ „Syr ‚Chabichou du Poitou‘ je syr vyrobený výlučne zo [surového a plnotučného kozieho] mlieka a tomuto ustanoveniu bodu „Spôsob výroby“: „Použité mlieko je surové kozie mlieko“. Sto hospodárskych subjektov vznieslo námietku proti tomuto ustanoveniu bodu „Spôsob výroby“: „Aspoň 75 % ročnej kŕmnej dávky stáda kôz musí pochádzať zo zemepisnej oblasti, a to 825 kg sušiny na jednu kozu ročne.“ Osemnásť hospodárskych subjektov vznieslo námietku proti tomuto ustanoveniu bodu „Spôsob výroby“: „Kŕmna dávka pozostáva minimálne z 55 % krmovín, a to 605 kilogramov sušiny na jednu kozu ročne.“ Osemdesiatšesť hospodárskych subjektov vznieslo námietku proti týmto ustanoveniam bodu „Spôsob výroby“: „Kŕmna dávka doplnkového krmiva obsahuje minimálne 150 kilogramov alebo 30 % obilnín a/alebo olejnatých a/alebo bielkovinových plodín, ktoré pochádzajú zo zemepisnej oblasti.“, „Kŕmna dávka na jednu kozu ročne obsahuje najmenej 200 kilogramov sušiny vo forme lucerny alebo bôbovitých rastlín, ktoré pochádzajú zo zemepisnej oblasti.“ a „Všetky krmoviny sa produkujú v zemepisnej oblasti.“
                  
               
                     (3)
                  
                  
                     Vzhľadom na to, že nejde o nepodstatnú zmenu v zmysle článku 53 ods. 2 nariadenia (EÚ) č. 1151/2012, Komisia danú žiadosť o zmenu uverejnila v zmysle článku 50 ods. 2 písm. a) uvedeného nariadenia v Úradnom vestníku Európskej únie (6).
                  
               
                     (4)
                  
                  
                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, zmena špecifikácie by sa mala schváliť,
                  
               PRIJALA TOTO NARIADENIE:
         
            Článok 1
            Zmena špecifikácie uverejnená v Úradnom vestníku Európskej únie týkajúca sa názvu „Chabichou du Poitou“ (CHOP) sa schvaľuje.
         
         
            Článok 2
            Na ochranu udelenú podľa článku 1 sa vzťahuje prechodné obdobie, ktoré Francúzsko poskytlo na základe článku 15 ods. 4 nariadenia (EÚ) č. 1151/2012 hospodárskym subjektom, ktoré spĺňajú podmienky uvedeného článku, a to v zmysle výnosov zo 7. novembra 2018 a 24. decembra 2019 o zmene špecifikácie chráneného označenia pôvodu „Chabichou du Poitou“, ktoré boli uverejnené 14. novembra 2018 a 10. januára 2020 v Úradnom vestníku Francúzskej republiky.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 14. decembra 2020
            
               
                  Za Komisiu
               
               
                  v mene predsedníčky
               
               Janusz WOJCIECHOWSKI
               
                  člen Komisie
               
            
         
         
            (1)  Ú. v. EÚ L 343, 14.12.2012, s. 1.
         
            (2)  Nariadenie Komisie (ES) č. 1107/96 z 12. júna 1996 o zápise zemepisných označení a označení pôvodu podľa postupu stanoveného v článku 17 nariadenia Rady (EHS) č. 2081/92 (Ú. v. ES L 148, 21.6.1996, s. 1).
         
            (3)  Nariadenie Komisie (ES) č. 159/2009 z 25. februára 2009, ktorým sa schvaľujú malé zmeny a doplnenia špecifikácie názvu zapísaného do registra chránených označení pôvodu a chránených zemepisných označení [Chabichou du Poitou (CHOP)] (Ú. v. EÚ L 53, 26.2.2009, s. 8).
         
            (4)  Úradný vestník Francúzskej republiky č. 0263 zo 14. novembra 2018, text č. 36.
         
            (5)  Úradný vestník Francúzskej republiky č. 0008 z 10. januára 2020, text č. 35.
         
            (6)  Ú. v. EÚ C 251, 31.7.2020, s. 22.